b'\n_START_ARTICLE_\nSKB\n_START_SECTION_\n1965-1991\n_START_PARAGRAPH_\nLeta 1965 je bila ustanovljena posebna organizacijska enota, Direkcija za stanovanjsko kreditiranje, ki je zbirala sredstva ter odobravala kratko- in dolgoro\xc4\x8dna posojila za stanovanjsko in komunalno gradnjo. \xc5\xa0tiri leta kasneje se je reorganizirala v Podru\xc5\xbenico za kreditiranje stanovanjskega in komunalnega gospodarstva in je tako leta 1978 postala edina banka v Sloveniji, specializirana za podpiranje razvoja stanovanjskega in komunalnega gospodarstva. 22. decembra 1989 je bila na ustanovnem zboru ustanovljena Stanovanjsko-komunalna banka Ljubljana d.d. Leto kasneje je banka prevzela K&H banko in si pridobila mre\xc5\xbeo poslovalnic, svoje storitve pa je raz\xc5\xa1irila \xc5\xa1e na storitve splo\xc5\xa1no komercialnega ban\xc4\x8dni\xc5\xa1tva. Istega leta je banka ustanovila SKB \xe2\x80\x93 Nepremi\xc4\x8dnine & Leasing d.o.o. Leta 1991 se je banka preimenovala v SKB banka d.d. in ustanovila novi podjetji SKB \xe2\x80\x93 Investicijsko podjetje d.o.o. in SKB Aurum d.o.o.\n_START_SECTION_\n1992-2000\n_START_PARAGRAPH_\nV letu 1992 je bilo ustanovljenih 5 novih poslovalnic, leto kasneje pa je Banka postavila mre\xc5\xbeo bankomatov in prvi menjalni avtomat v Ljubljani. Istega leta je Banka za\xc4\x8dela ponujati ban\xc4\x8dne storitve prek Zelenega telefona in skupaj s podjetjem Creditanstalt ustanovila CA-SKB Leasing d.o.o. Banka SKB je leta 1993 postala glavni pokrovitelj Olimpijske reprezentance Slovenije. Leta 1994 je bila prva, ki je prejela posojilo EBRD brez garancije dr\xc5\xbeave, prav tako pa je v tem letu pridobila prvega tujega delni\xc4\x8darja, Smith New Court Plc. Leta 1995 je bila Banka izbrana za najbolj\xc5\xa1o lokalno banko v Sloveniji in se kot prva slovenska banka predstavila na internetu. Leto kasneje je za\xc4\x8dela izdajati VISA kartico kot prvo slovensko pla\xc4\x8dilno-kreditno kartico, prav tako pa je v letu 1997 kot prva banka v Sloveniji ponudila storitve elektronskega ban\xc4\x8dni\xc5\xa1tva (SKB NET), ki ga je naslednje leto ponudila tudi podjetjem (POSLOVNI SKB NET). V tem letu je bil priklju\xc4\x8den tudi prvi bankomat za otroke v Sloveniji.\n_START_SECTION_\n2001-2008\n_START_PARAGRAPH_\nBanka SKB je leta 2001 postala del mednarodne ban\xc4\x8dne skupine Soci\xc3\xa9t\xc3\xa9 G\xc3\xa9n\xc3\xa9rale. Prav tako so istega leta ustanovili Pokojninsko dru\xc5\xbebo SKB. Leta 2004 so nadomestili hranilne knji\xc5\xbeice z var\xc4\x8devalnimi ra\xc4\x8duni. Leto kasneje je bil uveden PRO SKB NET za podjetja in podjetnike. Banka je leta 2007 za\xc4\x8dela uvajati novo celostno podobo banke in popolnoma prevzela rde\xc4\x8do in \xc4\x8drno barvo, ki sta barvi Soci\xc3\xa9t\xc3\xa9 G\xc3\xa9n\xc3\xa9rale. K sodobnim ban\xc4\x8dnim potem je bil leta 2008 dodan nov klicni center SKB TEL, leto kasneje pa je bila odprta prva avtomatizirana poslovalnica v Sloveniji.\n_START_SECTION_\nOd 2010 naprej\n_START_PARAGRAPH_\nSKB je v letu 2010 spremenila sistem korporativnega upravljanja. Dvotirni sistem upravljanja, v katerem je Banko vodila dvo\xc4\x8dlanska uprava, njeno delo pa je nadziral pet\xc4\x8dlanski nadzorni svet, je nadomestila z enotirnim sistemom. Banko zastopata in vodita njeno poslovanje dva izvr\xc5\xa1na direktorja, ki ju je izmed svojih \xc4\x8dlanov imenoval upravni odbor.\n_START_SECTION_\nDejavnosti/Produkti\n_START_PARAGRAPH_\nSKB ban\xc4\x8dne produkte in storitve svojim strankam nudi po razli\xc4\x8dnih prodajnih poteh: v poslovalnicah po vsej Sloveniji ter z uporabo sodobnih ban\xc4\x8dnih poti, med katerimi so elektronsko in telefonsko ban\xc4\x8dni\xc5\xa1tvo, mre\xc5\xbea bankomatov, poslovanje s pla\xc4\x8dilnimi in kreditnimi karticami ter mobilno ban\xc4\x8dni\xc5\xa1tvo._NEWLINE_Banka svojim strankam omogo\xc4\x8da odprtje osebnih ra\xc4\x8dunov, najem razli\xc4\x8dnih vrst kreditov, stranke pa lahko oplemenitijo sredstva s pomo\xc4\x8djo var\xc4\x8devanja, depozitov, investicijskih skladov in borznega posredni\xc5\xa1tva ter na razli\xc4\x8dne na\xc4\x8dine zavarujejo svoje premo\xc5\xbeenje. Banka svojo ponudbo prilagaja tudi razli\xc4\x8dnim segmentom._NEWLINE_Banka SKB posluje tudi s podjetji in podjetniki, ki jim nudi razli\xc4\x8dne na\xc4\x8dine financiranja, oplemenitenje sredstev, na voljo pa so jim tudi razli\xc4\x8dne sodobne ban\xc4\x8dne poti.\n_START_SECTION_\nVpetost SKB v okolje\n_START_PARAGRAPH_\nSKB tudi po vstopu v skupino Soci\xc3\xa9t\xc3\xa9 G\xc3\xa9n\xc3\xa9rale ohranja svojo usmeritev \xe2\x80\x93 povezanost z okoljem. Del ustvarjenega dohodka namenja razli\xc4\x8dnim dru\xc5\xbebenim dejavnostim \xe2\x80\x93 kulturnim, izobra\xc5\xbeevalnim, humanitarnim in \xc5\xa1portnim._NEWLINE_Banka SKB je od leta 1993 glavni sponzor slovenske olimpijske reprezentance . Sodelovanje SKB z Olimpijskim komitejem Slovenije (OKS) sega na za\xc4\x8detek njegovega delovanja, zato velja za eno prvih slovenskih podjetij, ki se je odlo\xc4\x8dilo za podporo in \xc5\xa1irjenje olimpijskih vrednot v Sloveniji._NEWLINE_Poleg podpore \xc5\xa1portnim organizacijam v SKB velik del denarne pomo\xc4\x8di namenjajo kulturnim organizacijam in posameznim ustvarjalcem. Od leta 2000 do leta 2012 je bila Banka pokrovitelj Festivala Ljubljana, ki poteka \xc5\xbee ve\xc4\x8d kot 50 let in je najve\xc4\x8dja kulturna prireditev v prestolnici . Banka je bila ve\xc4\x8dletni pokrovitelj mariborskega festivala Lent , prireditve v okviru Festivala Seviqc Bre\xc5\xbeice, sodeluje pa tudi pri \xc5\xa1tevilnih manj\xc5\xa1ih kulturnih prireditvah, pomembnih predvsem za lokalne skupnosti.\n_START_SECTION_\nNagrade in priznanja\n_START_PARAGRAPH_\nBanka SKB je v letih 2011, 2012 in 2013 prejela priznanje, ki ga podeljuje revija The Banker. Banka je tako postala banka leta 2011, banka leta 2012 in banka leta 2013 v Sloveniji . Nagradi so ji v \xc4\x8dasu nestabilnih finan\xc4\x8dnih razmer na trgu prinesli dobri poslovni rezultati._NEWLINE_Poleg nagrade za najbolj\xc5\xa1o banko v Sloveniji pa je banka SKB v letu 2011 prejela tudi nagrado za najbolj\xc5\xa1e letno poro\xc4\x8dilo med finan\xc4\x8dnimi institucijami in za najbolj\xc5\xa1e ra\xc4\x8dunovodsko poro\xc4\x8dilo med finan\xc4\x8dnimi ustanovami , ki jo podeljuje Poslovni dnevnik Finance in Poslovna akademija.'